钦定古今图书集成/明伦汇编/氏族典/第268卷 > 王德用
## 钦定古今图书集成/明伦汇编/氏族典/第268卷 > 王德用

按《宋史王超传》：超子德用，字元辅，超为怀州防御使。
至道二年，击李继迁，超帅兵出绥、夏，德用年十七，为
先锋，战铁门关，敌却。德用领兵绝其归路，下令曰：“‘乱
行者斩’！一军肃然。超亦为之按辔，抚其背曰：‘王氏有
子矣’。”累迁内殿崇班。天圣初，以博州团练使知广信
军，徙冀州，历龙神卫、捧日天武四厢都指挥使，迁殿
前都虞候。章献太后临朝，有求内降补军吏者，德用
曰：“补吏，军政也，不可与。”太后固欲与之，卒不奉诏。仁
宗阅太后阁中，得德用前奏，奇之，以为可大用，拜检
校太保、签书枢密院事。德用状貌雄毅，面黑，颈以下
白晰，人皆异之。言者论德用貌类艺祖，降右千牛卫
上将军、知随州。陕西用兵，拜保静军节度使，徙定州
路都总管，日训练士卒。契丹使谍者来觇，或请捕杀
之，德用曰：“第舍之”，明日大阅，援桴鼓之，士皆踊跃。乃
下令：具糗粮，听吾鼓声，视吾旗帜所向。觇者归告契
丹，谓汉兵将大入。既而复议和，遂徙陈州。入奉朝请，
拜同中书门下平章事，封祁国公。皇祐三年，以太子
太师致仕。德用将家子，习知军中情伪，善以恩抚下，
闾阎妇女小儿皆呼德用曰“黑王相公。”卒，赠太尉、中
书令，谥武恭。